**KLASA: 034-28/24-01/14**

**URBROJ: 711-**

Zagreb, 22. siječnja 2025.

**Sanja Tkalec Kovač, odvjetnica u Odvjetničkom društvu Vukmir i suradnici d.o.o.**

**Predmet: očitovanje na zahtjev Sanje Tkalec Kovač**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) zaprimilo je 19. prosinca 2024. zahtjev za očitovanjem Sanje Tkalec Kovač, koja u svom zahtjevu traži pojašnjenje primjene pojedinih odredbi Zakona o lobiranju („Narodne novine“, broj 36/2024., dalje u tekstu ZOL) te postavlja pitanja koja se tiču primjene ZOL-a.

Navodi da je njihova stranka fizička osoba zaposlena kod poslodavca u Republici Hrvatskoj (društvo-kćer strane globalne kompanije) te da u okviru svog radnog mjesta stranka obavlja poslove odnosa s javnošću, a koji poslovi uključuju i odnose s državnim tijelima (naziv mjesta na eng. "Government & Public Affairs"), i to u Republici Hrvatskoj i još desetak europskih zemalja (ne nužno članica EU). Slijedom toga, opis posla njihove stranke uključuje i poslove kao što su:

• razvijanje i održavanje učinkovitih odnosa s državnim dužnosnicima;

• davanje prijedloga lokalnim, regionalnim i međunarodnim državnim dužnosnicima;

• održavanje odnosa s državnim tijelima i dionicima, a radi očuvanja interesa poslodavca;

• rad na promoviranju i iniciranju donošenja određenih politika, i slično.

Dakle, njihova stranka zastupa interese poslodavca pred državnim dužnosnicima/službenicima i prati i utječe na razvoj zakonodavstva u sektoru u kojem poslodavac djeluje. Slijedom navedenog, zanima ih je li nužno da se njihova stranka, fizička osoba, upiše u Registar lobista.

Zahtjev za očitovanjem u ovom predmetu podnesen je od strane osobe koja nije lobirana osoba iz članka 2. stavka 4. Zakona o lobiranju („Narodne novine“, broj 36/2024., u daljnjem tekstu ZOL) ali se njegov sadržaj odnosi na tumačenje odredaba ZOL-a, odnosno njegovih podzakonskih propisa, stoga se Povjerenstvo, OIB 60383416394, u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva, povodom podnesenog zahtjeva kao nadležno tijelo za provedbu Zakona o lobiranju, vođenje Registra lobista i izricanje sankcija za kršenje navedenog zakona, dana 22. siječnja 2025. godine na 69. sjednici očitovalo kako slijedi.

Odredbom članka 2. stavka 3. ZOL-a lobist je određen kao domaća ili strana fizička ili pravna osoba koja lobira i koja je upisana u Registar lobista i podrazumijeva:

1. lobiste koji lobiraju za korisnike lobiranja, uključujući konzultante koji se bave lobiranjem i profesionalne lobiste
2. lobiste koji lobiraju u ime poslodavca kod kojeg su zaposleni ili
3. lobiste koji predstavljaju profesionalne, poslovne ili druge sektorske interese, uključujući profesionalna, sportska, gospodarska i interesna udruženja, nevladine udruge i organizacije civilnog društva.

Načelnim određenjem pojma lobista zakonodavac ne isključuje unaprijed pojedine subjekte kao moguće lobiste, već se situacija procjenjuje od slučaja do slučaja, ovisno o konkretnoj djelatnosti pojedinog subjekta u danom trenutku.

Odredbom članka 2. stavka 1. ZOL-a lobiranje je definirano kao svaki oblik usmene ili pisane komunikacije prema lobiranoj osobi kao dio strukturiranog i organiziranog promicanja, zagovaranja ili zastupanja određenih interesa ili prenošenja informacija u vezi s javnim odlučivanjem radi ostvarivanja interesa korisnika lobiranja.

Konačno, valja napomenuti da je člankom 4. točkom b) ZOL-a određeno da se lobiranjem ne smatra komunikacija s tijelima drugih država, uključujući njihova diplomatska i konzularna predstavništva, institucijama Europske unije, međunarodnim međuvladinim organizacijama, uključujući agencije i tijela koja iz njih proizlaze, niti komunikacija povezana sa sigurnosnim pitanjima.

Prema tome, ukoliko bi u okviru svog djelovanja obavljao i poslove lobiranja, sukladno navedenoj definiciji i izvan navedene iznimke predviđene zakonom, bio bi u obvezi prethodno se upisati u Registar lobista.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana